Myös YK:n ja OEA:n sananvapauden erikoisasiantuntijat ottivat yhdessä kantaa presidentti Trumpin alituisiin hyökkäyksiin mediaa vastaan.

Yhdysvaltojen presidentin Donald Trumpin tytär Ivanka Trump on tehnyt pesäeroa isäänsä sanomalla, etteivät tiedotusvälineet ole kansan vihollinen.

Presidentin tytär kertoi Axios-sivuston järjestämässä konferenssissa ymmärtävänsä, miksi jotkut ajojahdin kohteeksi itsensä tuntevat suhtautuvat kielteisesti toimittajiin.

Hän kuitenkin ilmoitti, ettei pidä mediaa kansan vihollisena.

Presidentti Trump kutsuu usein kotimaansa sanomalehtiä ja uutiskanavia kansan viholliseksi.

Tyttärensä kommentista kuultuaan hän täsmensi näkemystään Twitterissä ja painotti, ettei ole tyttärensä arviosta eri mieltä.

– Kansan vihollinen ovat VALEUUTISET, jotka muodostavat suuren osuuden kaikista tiedotusvälineistä, hän kirjoitti.

They asked my daughter Ivanka whether or not the media is the enemy of the people. She correctly said no. It is the FAKE NEWS, which is a large percentage of the media, that is the enemy of the people! — Donald J. Trump (@realDonaldTrump) 2. elokuuta 2018

Muun muassa uutiskanava CNN saa usein Trumpilta valeuutisten leiman. Hän kutsuu valeuutisiksi säännönmukaisesti myös itselleen epäedullisia uutisia niiden lähteestä riippumatta.

Pian Ivanka Trumpin kommenttien jälkeen Trumpin mediahyökkäyksistä ja niiden mahdollisista seurauksista varoittivat myös YK:n ja OEAn ihmisoikeuskomission eritysasiantuntijat.

Asiantuntijoiden mukaan Trumpin verbaaliset hyökkäykset mediaa vastaan saattavat johtaa oikeaan väkivaltaan toimittajia kohtaan.

YK:ssa sananvapausasioita valvova erikoisasiantuntija David Kaye julkaisi torstaina yhteisen julkilausuman aiheesta (siirryt toiseen palveluun)kollegansa Edison Lanzan kanssa, joka toimii Amerikan maiden järjestön OEAn ihmisoikeuskomission sananvapausasioiden selvitysmiehenä.

Aiheesta muualla:

Ivanka Trump says the media is not the enemy of the people. The White House declines to agree. (siirryt toiseen palveluun)

Lähteet: AFP